## Carlos Mazón: “Destinem 11 milions d’euros per a abonar 360 euros a cada persona que estiga en ERTO a conseqüència de la riuada”

*** ​​​​​​​Destaca que esta mesura dotada amb fons propis i sense burocràcia “beneficiarà 30.000 persones” que rebran esta ajuda com a complement als ERTO de força major”
* Assenyala que estos 360 euros per persona “són més del triple” del que es va abonar amb l’anterior govern com a complement a estos ERTO per la COVID
* Subratlla que ja s’ha ordenat l’abonament dels primers 13 milions d’euros d’ajudes de 3.000 euros a autònoms sense empleats i apunta que abans que acabe l’any es realitzarà el pagament a 13.300 sol·licitants
* Trasllada als agents socials la urgència de disposar del Fons de Liquiditat Autonòmic extraordinari de més de 3.000 milions d’euros paralitzat pel Govern central**

**València.**

El president del Consell, Carlos Mazón, ha anunciat que la Generalitat Valenciana destinarà “prop d’11 milions d’euros per a complementar al voltant de 30.000 treballadors que es troben en un ERTO de força major” a conseqüència de les riuades del 29 d’octubre passat.

El cap del Consell ha explicat que cada persona afectada per un ERTO de força major rebrà un complement de “360 euros, en un pagament únic, automàtic, sense burocràcia, ni paperassa, que s’abonarà el mes de gener”, al mateix temps que ha avançat que ja s’ha ordenat el pagament de més de 13 milions de la línia d’ajudes a autònoms sense empleats.

Així ho ha traslladat el president després de la reunió que ha mantingut amb el president de la Confederació Empresarial de la Comunitat Valenciana, Salvador Navarro; la secretària general de CCOO-PV, Ana García Alcolea; la vicesecretària general d’UGT-PV, Marisa Baena; la vicepresidenta primera i consellera de Servicis Socials, Igualtat i Vivenda, Susana Camarero, i el conseller d’Educació, Cultura, Universitats i Ocupació, José Antonio Rovira.

Mazón ha recordat que l’última vegada que la Generalitat va adoptar una mesura així va ser en la COVID, amb un pagament de 100 euros per persona afectada per un ERTO, i ara abonarem “més del triple”, perquè “té a veure amb l’ocupació i el manteniment del nivell de vida”.

Esta línia a fons perdut, que compta amb una dotació de 10,8 milions d’euros de fons propis, es coordinarà a través de Labora, Servici Valencià d’Ocupació i Formació, i es realitzarà de forma automàtica, de manera que les persones que estiguen cobrant la prestació per estos ERTO no hauran de realitzar cap gestió addicional per a accedir a esta ajuda complementària.

Les condicions per a rebre l’ajuda són que les persones siguen perceptores de prestació per desocupació a causa de la suspensió temporal del contracte de treball, de manera total, a conseqüència d’un ERTO per causes de força major derivat de les inundacions a la Comunitat Valenciana, i que romanguen en eixa situació el 31 de desembre.

**Ajudes a autònoms sense treballadors**

D’altra banda, Mazón ha avançat que “ja s’ha ordenat un primer pagament de més de 13 milions d’euros a autònoms sense empleats”, que rebran els primers sol·licitants d’esta línia, al mateix temps que ha assenyalat l’objectiu de la Generalitat perquè estes ajudes de 3.000 euros arriben als 13.300 beneficiaris abans que acabe l’any”, la qual cosa suposarà un desemborsament inicial de 40 milions d’euros d’esta iniciativa.

Cal recordar que la Generalitat, a través de Labora, ha posat en marxa una línia d’ajudes directes amb fons propis dotada amb 90 milions d’euros dirigides a persones autònomes de les zones damnificades per les riuades del 29 d’octubre passat.

**Fons de liquiditat extraordinari**

Durant la trobada amb els agents socials, el cap del Consell els ha traslladat “la urgència” de disposar del Fons de Liquiditat Autonòmic (FLA) extraordinari que “per primera vegada en 13 anys no ha aprovat el Govern central”, ha remarcat.

El president ha explicat que “són més de 3.000 milions d’euros que mereix la Comunitat Valenciana com a regió infrafinançada per a gasto social, educatiu o sanitari”.

Per això, ha sol·licitat “el màxim suport de la societat valenciana” per a demanar al Govern que “rectifique i aprove de manera immediata el FLA extraordinari”.

Fecha: 20/12/2024